**PRIFYSGOL BANGOR**

**YSGOLORIAETH FYNEDIAD 2022 CYMRAEG (MAMIAITH)**

**AMSER: 2 AWR**

Atebwch y **DDAU** gwestiwn (1 awr yr un).

1. Ymatebwch i **UN** o'r cerddi canlynol, gan lunio sylwadau ar ei chynnwys a’i chrefft. Ceir geirfa ar y diwedd yn y ddau achos i’ch helpu.

(a)

Y Cynulliad Cenedlaethol [Senedd Cymru yng Nghaerdydd]

(*Agorwyd gan y Frenhines, 26 Mai, 1999)*

1 Yn yr hinsawdd gymylog sydd ohoni

onid gwyrth oedd i’r gwenyn godi o gwbwl,

heb sôn am un haid fechan

a ddilynodd eu brenhines

5 i’r cwch yng Nghaerdydd?

Cwch newydd, bregus a wnaed o hen bren,

segment o dderwen Machynlleth.

Pe bai Glyndŵr yn dod o’i guddfa,

byddai’n anodd iddo dynnu mêl o’r cwch hwn,

10 ond ei bleser mawr fuasai blasu’r mêl.

Haid lawn hyder, niferus

a heidiodd uwch cwch mawr San Steffan

cyn i’r gwenyn, dros liain porffor,

yn ffrwd gref, lifo i gwch

15 ar rediad i Gaeredin.

Er gwaethaf gwenyn gormes

mae gwenyn Cymru bellach

mewn celloedd cyfyng,

celloedd chweonglog, gwerog

20 o wead gwenyn mêl

a fu farw uwch eu gwaith.

Nythai’r gwenyn yn y coed

yn nyddiau Dewi Sant,

dyddiau’r gwyrthiau gynt.

25 Rhyfedd iawn, yn ei olwg ef,

fuasai cwch gwenyn Caerdydd, **…/Trosodd**

a’i hanner heb fframiau

i gostrelu’r paill a’r dafnau mêl.

Serch mai haid fechan

30 sydd yng nghwch bach Caerdydd,

boed i’r mêl yn ei flas ymdebygu

i fêl y crwybr aur a dynnodd Dewi

o’r hollt ym môn derwen,

mêl doethineb sy’n bwydo’r meddwl,

35 yn un o’r tair rhodd nefol iddo.

Ni thynnir y mêl hwn o’r pren

heb gawodydd o bigiadau.

**Geirfa**

1 hinsawdd natur y tywydd

7 segment uned, rhan

12 San Steffan Senedd Westminster, Llundain

13 lliain math o ddefnydd/brethyn

15 i Gaeredin cyfeiriad at sefydlu Senedd/Cynulliad yn Yr Alban (cynhaliwyd y cyfarfod cyntaf yno ar 12 Mai, 1999)

19 gwerog wedi ei wneud o wêr

28 costrelu casglu’n ofalus, trysori/diogelu

28 paill powdr a gynhyrchir gan flodau ac sy’n cael ei gasglu gan wenyn

29 serch mai er mai

31 ymdebygu bod yn debyg i

32 crwybr cyfres o gelloedd a gaiff eu hadeiladu gan wenyn er mwyn cynnwys mêl ac wyau

(b)

Hebog Al Êfs

1 Credais erioed

mai gêm i ddynion mawr

oedd meithrin adar ysglyfaethus;

eu porthi ar fân lygod ac adar y werin

5 a’u hedfan uwchlaw’r tyddynnod tlawd

yn blu welwch-chi-ni i gyd . . .

Ond o ddyfnderoedd y Cymoedd,

y siediau colomennod,

yr acenion glofaol

10 a’r lleisiau llawn mwg sigaréts,

daeth Mai i Rostryfan

i hela, ar dennyn y dyn **…/Trosodd**

sy’n ffrind i mi . . .

A gwelaf yn ei llygaid dienaid

15 a’i chyrchoedd chwil

uwch gwrychoedd ein topiau ni,

fod mwy i berthynas dyn ac aderyn

na chawell a drych a thrapîs;

y mae yma barch eneidfawr

20 ac ofn, o’r ddwy ochr,

a chyd-ddibyniaeth sydd fel lledar o faneg fawr . . .

“Deryn gwyllt ydi deryn gwyllt,”

meddai’r arbenigwyr,

ond mae Mai yn byw ar becynnau bwyd parod

25 sy’n ferru yn rhewgell Alwyn a Nerys;

ac o wybod hynny,

feiddia Mai ddim hofran ymhellach

na’r trydydd polyn telegraff

o olwg y rhewgell honno.

30 Mae’n cadw llygad barcud ar ei rhyddid.

**Geirfa**

3 meithrin magu

4 porthi bwydo

15 cyrchoedd helfeydd,ymosodiadau

16 gwrychoedd cloddiau

19 eneidfawr mawr o ran meddwl ac ysbryd

21 lledar lledr

25 ferru rhewi, rhynnu

2. Pa un **NEU** ddau destun gosod ar eich cwrs Cymraeg yn ystod y ddwy flynedd ddiwethaf sydd wedi gwneud argraff arbennig arnoch? Esboniwch eich dewis.